《惜馀春慢·和徐竹逸花溪即事韵却赠》
明代·钱肃润

乘兴寻芳，晴丝不断，忘却春光将老。争传茂苑，花事澜翻，怎耐一天风扫？

齐女门前有园，白白红红，不知多少。更轻盈杨柳，绿阴深处，暗藏苏小。

入门后，亭阁参差，游人稠沓，总向花溪喧闹。幼舆独坐，丘壑增妍，燕语莺声俱好。

整日挥毫赋诗，把酒论文，二三年少。取阳春曲送春归，春色依依回绕。

作者简介：明末清初江苏无锡人，字础日。明诸生。幼从学于邹期相，授以静坐法，颇有得。明亡，隐居不出。被笞折胫，自号跛足。有《尚书体要》、《道南正学编》、《十峰草堂集》。卒年八十八。